OBH 4237/1996.
Az állampolgári jogok országgyűlési biztosa általános helyettesének jelentése
Ügyintéző: Dr. Kunné dr. Simonyi Anna

Az eljárás megindulása:
F.V. benyújtott panaszában Sz............. sz. alatti ingatlanra vonatkozó építési engedélyezési és építésrendészeti eljárás elhúzódását sérelmezte.

A panasz alapján az Alkotmányban rögzített jogbiztonsághoz fűződő alkotmányos jog sérülésének lehetőségére lehetett következtetni, ezért vizsgálatot rendeltem el.

Megállapított tényállás:
Panaszos által sérelmezett hatósági eljárás több éve húzódik. Az építési engedélyt megadó első fokú határozat ellen benyújtott fellebbezést a másodfokú építésügyi hatóság 3 évig nem bírálta el.

A vizsgálat megállapításai:
Eljárásom során megkerestem a szigetszentmiklósi polgármesteri hivatalt, ahonnan azt a tájékoztatást kaptam, hogy az ügyre vonatkozóan ügyészi vizsgálat is folyamatban van. 

Tájékoztatást kértem a Pest Megyei Főügyészségtől a vizsgálat eredményéről.
A főügyészség arról tájékoztatott, hogy a V.272/1996/4-I. sz. alatti felszólalással élt a Pest Megyei Közigazgatási Hivatal felé, melyben indítványozta, hogy a jövőben a fellebbezés érdemi elbírálása ne maradjon el. 
Az ügyészi felszólalással egyetértek. Az Alkotmány 57. § /5/ bekezdésében meghatározott jogorvoslati jog megsértése miatt alkotmányos visszásság keletkezett.
A panaszra tett ügyészi felszólalásra a közigazgatási hivatal végül is megtette a szükséges intézkedést (meghozta határozatát, amely ellen építtető keresettel élt; a mulasztást elkövető ügyintéző már nem alkalmazottja a hivatalnak, így vele szemben felelősségre vonást alkalmazni nem lehet).
Figyelemmel arra, hogy a közigazgatási hivatal vezetője intézkedett a hasonló esetek elkerülése érdekében, külön ajánlást nem kívánok tenni.

Budapest, 1998.

Dr. Polt Péter